Broj: 711-I-853-P-204/18-02-11

Zagreb, 15. lipnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavak 2., 4. i 5. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), ), **na zahtjev Ivane Golubić Horvat, pročelnice Upravnog odjela za poslove skupštine i župana Varaždinske županije**, za davanjem očitovanja Povjerenstva, na 14. sjednici, održanoj dana 15. lipnja 2018.g., daje sljedeće:

**OČITOVANJE**

**Na temelju članka 14. stavka 2. u vezi s člankom 20. stavkom 3. ZSSI-a, dužnosnik Radimir Čačić, župan Varaždinske županije, istovremeno uz obnašanje navedene dužnosti i u razdoblju od dvanaest mjeseci nakon prestanka obnašanja dužnosti može, ako već nije član u dva upravna vijeća ustanova od posebnog državnog interesa ili od posebnog interesa za jedinicu lokalne, odnosno područne (regionalne) samouprave, biti članom Upravnog vijeća Hrvatskih voda, s obzirom da je ista ustanova proglašena od posebnog državnog interesa. Pritom u navedenom razdoblju dužnosnik nema pravo na naknadu za članstvo u Upravnom vijeću navedene ustanove, osim prava na naknadu putnih i drugih opravdanih troškova.**

Obrazloženje

Zahtjev za davanjem očitovanja Povjerenstva podnijela je Ivana Golubić Horvat, pročelnica Upravnog odjela za poslove skupštine i župana Varaždinske županije. U knjigama ulazne pošte zahtjev je zaprimljen pod poslovnim brojem 711-U-1746-P-204/18-01-2, dana 1. lipnja 2018.g., povodom kojeg se vodi predmet broj P-204/18.

Podnositeljica zahtjeva navodi kako dužnosnik Radimir Čačić dužnost župana Varaždinske županije obnaša kao volonter te za istu prima volontersku naknadu. Rješenjem Vlade Republike Hrvatske od 14. rujna 2017.g. dužnosnik je imenovan za člana Upravnog vijeća Hrvatskih voda. Slijedom navedenog podnositeljica traži mišljenje Povjerenstva ima li dužnosnik pravo na naknadu kao član Upravnog vijeća Hrvatskih voda.

Člankom 3. ZSSI-a propisano je tko su dužnosnici i obnašatelji dužnosti u smislu navedenog Zakona, odnosno tko su dužnosnici i obnašatelji dužnosti na koje se primjenjuju odredbe ZSSI-a. Na temelju članka 3. stavka 1. točke 42. ZSSI-a dužnosnicima se smatraju i župani. Uvidom u Registar dužnosnika utvrđeno je da Radimir Čačić obnaša dužnost župana Varaždinske županije od 8. lipnja 2017.g. Stoga je Radimir Čačić, povodom obnašanja navedene dužnosti, obvezan postupati sukladno odredbama ZSSI-a,

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu nije podnesen od strane dužnosnika osobno sukladno članku 6. stavku 1. ZSSI-a, već ga je Povjerenstvu podnijela osoba koja nije dužnosnik u smislu ZSSI-a. Međutim, obzirom da se zahtjevom traži tumačenje odredbi ZSSI-a u odnosu na dužnosnika u smislu ZSSI-a, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 2. ZSSI-a propisano je da dužnosnici iznimno mogu biti članovi u najviše do dva upravna vijeća ustanova, koje su odlukom nadležnog predstavničkog tijela proglašene ustanovama od posebnog državnog interesa ili od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove po položaju. Za članstvo u upravnim vijećima ustanova dužnosnik nema pravo na naknadu, osim prava na naknadu putnih i drugih opravdanih troškova.

Sukladno članku 14. stavku 3. ZSSI-a Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske, a sukladno stavku 4. istog članka ZSSI-a, Predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Povjerenstvo napominje da ograničenje obavljanja funkcije člana upravnog vijeća ustanova iz članka 14. stavka 1. i 2. ZSSI-a, na temelju članka 20. stavka 3. ZSSI-a obvezuje dužnosnike od dana stupanja na dužnost za vrijeme obnašanja dužnosti te daljnjih dvanaest mjeseci od dana prestanka obnašanja dužnosti.

Povjerenstvo je izvršilo uvid u podatke sudskog registra Trgovačkog suda u Zagrebu te utvrdilo da je pod matičnim brojem subjekta 080081787, OIB 28921383001 upisan pravni subjekt Hrvatske vode, Zagreb, pravnog oblika: ustanova. U dijelu podataka o osnivačima, upisana je Republika Hrvatska kao jedini osnivač ustanove. Kao osnivački akt navodi se Zakon o vodama („Narodne novine“, broj: 107/95. od 27. prosinca 1995.g.).

Zakonom o vodama Hrvatske vode su ustrojene kao pravna osoba sui generis - za upravljanje vodama. Sukladno članku 185. stavku 5. navedenog Zakona, na Hrvatske vode se, osim ako Zakonom nije drugačije propisano, primjenjuju propisi koji vrijede za ustanove. Tijelo upravljanja Hrvatskih voda je Upravno vijeće, a voditelj poslovanja je generalni direktor.

Odlukom o popisu pravnih osoba od posebnog državnog interesa („Narodne novine“, broj: 144/10., 16/14., 55/15. i 105/15.), kao pravna osoba od posebnog državnog interesa u smislu članka 14. stavka 2. utvrđene su i HRVATSKE VODE – PRAVNA OSOBA ZA UPRAVLJANJE VODAMA, ZAGREB.

Slijedom navedenog, na temelju članka 14. stavka 2. u vezi s člankom 20. stavkom 3. ZSSI-a, dužnosnik Radimir Čačić, župan Varaždinske županije, istovremeno uz obnašanje navedene dužnosti i u razdoblju od dvanaest mjeseci nakon dana prestanka obnašanja dužnosti može u okviru prava da bude članom najviše do dva upravna vijeća ustanova od posebnog državnog interesa ili od posebnog interesa za jedinicu lokalne, odnosno područne (regionalne) samouprave biti članom Upravnog vijeća Hrvatskih voda, s obzirom da je ista ustanova od posebnog državnog interesa. U navedenom razdoblju dužnosnik **nema pravo na naknadu za članstvo u Upravnom vijeću ustanove, osim prava na naknadu putnih i drugih opravdanih troškova**.

Slijedom navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1.Podnositeljici, poštom

2.Objava na internetskoj stranici Povjerenstva

3.Pismohrana